
' Guia elaborada per Marisela Montenegro, Alvaro Ramírez, Francina Planas i Catalina Alvarez del 
grup "Fractalitats en Investigació Crítica" de Departament de Psicologia Social de la Universitat 
Autònoma de Barcelona com a part del projecte "Drets, Ciutadania i Participació a Barcelona: Cap a 
una Ciutat Acollidora", desenvolupat durant el 2017 i subvencionat per l'Ajuntament de Barcelona. 


La situació que s'ha conegut com a "crisi dels refugiats" fa referència a diferents 
esdeveniments: per una banda, al desplaçament d'una gran quantitat de persones dels 
seus paisos d'origen fugint de situacions de vulnerabilitat, per altra, al tancament de les 
fronteres de la Unió Europea (UE) i la seva incapacitat per garantir els drets d'aquestes 
persones. La gravetat d'aquesta situació i la magnitud de les vulneracions de drets que 
han tingut lloc han fet que autors com el sociòleg Sami Nair es refereixen a aquesta com 
"la crisi humanitària més gran des de la Segona Guerra Mundial". 


Davant d'això, les respostes de la societat civil han variat molt als diferents paisos de la 
UE, des de reaccions xenòfobes a grans mostres de solidaritat. En el cas de l'Estat 
espanyol, i de Catalunya en concret, zones on l'arribada de persones no ha estat tan 
nombrosa com en altres llocs, s'ha generat una gran sensibilització amb respecte de la 
situació d'aquestes persones, de la qual ha sorgit un gran consens social a favor de la 
seva acollida. La centralitat que han pres les temàtiques del refugi i la migració ha posat 
també en relleu la necessitat de reflexionar sobre com aquestes són tractades en 
diferents àmbits de la vida social. És en aquest context que s'insereixen aquest document 
i el projecte del qual forma part. 


Durant l'any 2017, el projecte "Drets, Ciutadania i Participació a Barcelona: Cap a una 
Ciutat Acollidora", ha treballat per generar un procés participatiu a la ciutat en què es 
pogués reflexionar sobre la complexitat de la "crisi dels refugiats", la resposta solidària 
que li ha fet front, així com els imaginaris i formes d'intervenció social davant la temàtica. 
Tots aquests aspectes de la problemàtica apareixen com a part d'una articulació de 
diferents agents socials amb posicions i interessos diferents que, però, conflueixen davant 
d'un important moment històric. 


Com a part del projecte, aquesta complexitat ha quedat reflectida en el que hem 
anomenat una Cartografia de la Solidaritat, un mapa compost de textos produits entre 
l'equip coordinador i diferents persones pertanyents a col-lectius i entitats rellevants dins 
la situació. En ell, busquem generar un relat més ric i divers respecte dels discursos 
majoritaris sorgits arran de l'allau de solidaritat i sensibilitat que ha emergit recentment 
vers aquestes temàtiques. Com a resultat d'aquest procés, amb el diàleg amb les 
diferents perspectives incloses en aquest "mapa de la situació", l'anomenada com a "crisi 
dels refugiats" apareix, més aviat que com una situació excepcional, com podíem 
entendre pel nom "crisi", com a part d'un continu dins dels processos d'enduriment de les 
tecnologies frontereres i de moviments de persones. Es mostra, a més, que la lectura 
d'aquesta situació com a excepcional modela també la resposta solidària. 


A més d'aquesta tasca que "difracta" les formes d'entendre la "crisi dels refugiats", el 
projecte també es pregunta per com aquesta situació ha estat tractada pels mitjans de 
comunicació i l'àmbit de la intervenció social. L'elecció de les temàtiques que tractem aquí 


no estat casual, sinó resultat del procés participatiu del projecte, on en diferents moments 
van ser considerades com a prioritàries: per una banda, pel que fa als mitjans, ja que 
aquestos són els principals generadors d'imaginaris discriminadors vers persones 
immigrants i refugiades, i per altra, les diferents formes d'intervenció social, ja que 
representen el principal mecanisme pel qual les institucions proporcionen ajuda a les 
persones nouvingudes. 


Així, per reflexionar més a fons al voltant d'aquestes temàtiques, el projecte va dinamitzar 
la creació de diferents espais de debat i sensibilització dirigits al públic general, així 
com tallers adreçats a professionals dels mitjans de comunicació i de la intervenció 
social. Tots dos han estat concebuts per estendre la indagació sobre el tractament de la 
a crisi dels refugiats" a les dos àrees. Les reflexions que exposem a continuació en 
aquest document deriven del diàleg portat a terme en aquests diferents espais. Més aviat 
que conclusions, representen debats i preguntes que es van desenvolupar al llarg de les 
diferents sessions i que tenen doncs la finalitat de contribuir al questionament de la 
pràctica a les diferents àrees. Amb això pretenem aconseguir salvar les dificultats que hi 
són presents i aconseguir que el seu desenvolupament es tradueixi en una millor garantia 
de drets per a les persones immigrants i refugiades. 





Els mitjans de comunicació juguen un rol fonamental a l'hora d'informar a la ciutadania 
sobre la situació de les persones que sol:liciten asil a Europa en general, i a Barcelona en 
particular, així com dels conflictes que obliguen a aquests col-lectius a desplaçar-se. En 
aquest sentit, els mitjans de comunicació tenen una gran rellevància al moment de 
motivar accions solidàries i involucraments polítics a favor dels drets de les persones 
refugiades i/o immigrades, ja sigui pels seus drets al país d'origen com als llocs on 
demanen asil, sent agents clau al moment de promoure determinats imaginaris sobre les 
persones estrangeres. 


El tractament i temàtiques de les notícies, reportatges i documentals en relació al refugi i 
la migració no es troben definits a priori, ja que responen a una sèrie de decisions 
editorials, ètiques i polítiques que donen peu a l'elaboració i transmissió d'una 
determinada informació o missatge. Això tampoc es troba lliure de reproduir imaginaris de 
gènere, raça i nacionalitat que influeixen negativament en les persones refugiades i/o 
immigrades. És per tant rellevant al moment de produir i difondre una informació 
preguntar-nos per com aquesta, o la forma en què és plantejada, tindrà efectes en els 
imaginaris que existeixen sobre els col:lectius amb qui treballem. 


És considerant aquest panorama, que apareix la necessitat de reflexió al voltant de la 
comunicació, no només en termes del que diem o sobre qui ho diem, sinó també respecte 
a la producció d'aquesta, els nostres objectius davant ella, i el compromís que mantenim 
amb la transformació de la situació actual de les persones refugiades i/o immigrades en 
l'actualitat. A continuació, proposem algunes recomanacions i preguntes clau a considerar 
respecte a aquests punts. 


A. Efectes de la forma en què es presenta la informació 
Quin missatge estem transmetent2: Quins imaginaris sobre les persones 
refugiades/immigrades estem promovent2 Quins són els efectes d'aquests 
imaginaris2 


e Informacions que reprodueixen imaginaris discriminatoris. Alguns dels 
imaginaris més comuns al moment de tractar informació sobre refugi i/o 
migració tenen a veure amb l'eurocentrisme (el centre de la informació és la 
solidaritat que les persones europees dirigeixen cap a les persones 
estrangeres), els imaginaris —discriminatoris de raça i nacionalitat 
(s'homogeneitza als collectius solidaris i als que estan en situació de 
vulnerabilitat), i de gènere (dones vistes com a dependents, vulnerables, i 
passives, homes vists com a forts, amenaçants i actius). És rellevant 
considerar com aquest tipus d'informacions contribueixen al sosteniment dels 
imaginaris discriminatoris cap a les persones refugiades i/o immigrades, amb 
la finalitat de no reproduir-les en la nostra pràctica, però també per a 
visibilitzar-les en altres contexts. 


e Manipulació afectiva. L'ús de certes paraules, com els diminutius, per 
referir-se a les persones refugiades i/o immigrades pot posicionar-les com 
persones mancades, necessitades ji indefenses, motivant solidaritats 
assistencialistes i caritatives. El mateix passa amb l'acompanyament de certs 
relats per imatges o músiques que evoquen un to afectiu victimitzant, el que si 
bé pot potenciar l'empatia, pot portar a discursos i accions motivats en la 
llàstima. És important reflexionar al voltant d'aquests recursos amb la finalitat 
de promoure un compromís efectiu per a la defensa dels drets de les 
persones refugiades i/o immigrades, reconeixent en primer lloc la seva 
capacitat d'agència davant les situacions per què travessen, així com la seva 
dignitat al moment de referir-nos a elles en igualtat de condicions. 


e Informacions efectistes. Si bé les situacions de violència, abús i 
vulnerabilitat poden impactar a l'audiència, moltes vegades s'acaba relegant 
la situació de les persones refugiades i/o immigrades a aquestes 
experiències. Això és el que podríem definir com a "llocs calents" de la 
informació, els quals han estat àmpliament abordats pels mitjans de 
comunicació nacionals i internacionals. Repensar l'ús d'aquestes informacions 
pel que fa als efectes que tenen en la consideració de les persones i 
collectius refugiats i/o immigrats a la societat és rellevant per evitar la 
superficialitat al voltant dels conflictes que es donen, tant en els paisos 
d'origen com en els de destí. És important donar compte del context geopolític 
en què es produeixen aquestes situacions de vulnerabilitat, amb la finalitat de 


no individualitzar i responsabilitzar a les persones de la situació per què 
travessen. 


Criminalització i culpabilització. La representació de les persones que 
migren i/o busquen asil a Europa oscilla entre la victimització i la 
criminalització, afectant de manera negativa a la forma en què la societat 
d'acollida rep a les persones estrangeres en establir diferències entre "bons 
migrants" i "migrants com amenaça", o entre persones que busquen asil i 
persones que migren per raons econòmiques, tot i que ambdues poden estar 
demandant el mateix dret o la mateixa possibilitat d'inclusió. En aquest sentit, 
és important diferenciar entre els discursos de tipus alarmista o basats en la 
convivència. Reflexionar respecte a aquests aspectes permet comprendre que 
les raons que motiven a unes persones a migrar són múltiples, i és rellevant 
recordar que la mobilitat per les fronteres és un dret humà pel que devem 
vetllar, més enllà dels obstacles que es generin per al seu exercici. 


D'on s'obté i cap a on es dirigeix la informació 

Per què informem sobre determinades situacions i no sobre altres2 Com escollim allò 
que és noticiable2 Quins són els nostres objectius respecte de l'escenari social i 
polític en el qual s'inserta la informació2 A quina audiència esperem que arribi la 
informació i quin podria ser el seu rol en les situacions sobre què tractem2 


Visibilització del context geopolític. Les experiències particulars poden ser 
un espai important per visibilitzar els problemes que viuen les persones 
migrades i/o refugiades en els paisos d'origen, de destí i en les experiències 
de trànsit migratori. No obstant això, aquestes són situacions que es 
produeixen en un determinat context geopolític, és a dir, que no depèn 
únicament de voluntats individuals, sinó de decisions i regulacions polítiques 
(per exemple les polítiques d'immigració i controls fronterers) establides en 
diferents llocs del món. En considerar aquests espais com a elements 
rellevants al moment d'informar podem abandonar les experiències 
superficials per així explorar en major profunditat els processos en què es 
desenvolupen, sent necessària llavors la cerca de diferents fonts d'informació. 


Consideració dels "llocs freds" de la informació. En el tractament de 
notícies, reportatges i documentals, els mitjans de comunicació s'han centrat 
principalment en aquelles experiències que impacten a l'audiència, per 
exemple els naufragis en aigues internacionals, xifres descontextualitzades 
sobre el nombre de persones mortes, o imatges d'una gran quantitat de 
persones travessant fronteres per la "ruta dels Balcans". En això, es deixen 
fora altres tipus d'escenaris que no són considerats interessants per a 
l'audiència, però que tot i això resulten claus per comprendre aquest tipus 
d'informacions. Ens referim a les actuacions dels governs i institucions 
nacionals i internacionals, contexts en què es prenen decisions polítiques que 


afecten directament als conflictes que obliguen a les persones a sol:licitar asil, 
en les condicions dels seus trajectes migratoris, i en les seves condicions de 
vida un cop han migrat. En plantejar informacions al respecte podem aportar 
una mirada més complexa del fenomen del refugi i/o la migració per a la 
ciutadania, així com visibilitzar situacions polítiques amb la finalitat de 
denunciar-les i transformar-les. 


Les persones estrangeres més enllà de la migració. Gran part de la 
informació transmesa pels mitjans de comunicació al voltant del refugi i la 
migració s'ha centrat en les situacions que viuen aquests col-lectius als seus 
paisos d'origen i en el seu trànsit cap als paisos d'acollida o destí. Tanmateix, 
s'ha fet menys èmfasi a què passa quan ja han finalitzat el seu trajecte i s'han 
installat a les societats de destí, cosa que invisibilitza els processos i 
obstacles en torn la seva inclusió, deixant de banda un espai rellevant sobre 
el qual informar. La cerca d'asil i la migració per altres raons és un procés que 
inclou diferents espais territorials i polítics, els quals ens permeten 
comprendre la complexitat per la qual travessen aquests col-lectius, ampliant 
així els espais on mirar per construir una notícia particular. 


Audiències múltiples. Gràcies a la democratització de la informació 
mitjançant mitjans virtuals i diferents xarxes socials, la informació que produim 
pot arribar a diferents audiències segons la seva possibilitat de circulació per 
diferents mitjans. En aquest sentit, juntament amb informar a la ciutadania en 
general, també seria important reflexionar sobre la cabuda que la informació 
que produim sobre les persones refugiades i/o immigrades té en la discussió 
que es produeix en els espais de presa de decisió política. Així mateix, 
considerar aquelles informacions rellevants per a les mateixes persones 
refugiades i/o immigrades, com per exemple, el funcionament de les fronteres, 
com funciona el procés d'asil, les possibilitats de la inclusió general i en els 
serveis socials en particular una vegada arribades a destí. 


Mitjans i canals de comunicació diversos. Les persones en cerca d'asil i/o 
immigrades han desenvolupat una sèrie de mitjans de comunicació i suports 
d'informació. El mateix han fet organitzacions especialitzades en el tema, 
desenvolupant informacions que poden anar en contra dels discursos oficials, 
aportant nous punts de vista. Utilitzar-los com a fons d'informació que 
produim, així com per a la seva difusió, permet un treball enxarxa que 
potencia l'agència i vinculació dels col-lectius immigrats en reconèixer-los com 
a part fonamental en la seva pròpia representació. Així mateix, a través d'això 
podem donar compte d'experiències de lluita i solidaritat que no arriben a 
l'audiència en general, reconeixent així la seva àmplia trajectòria organitzativa 
i d'activisme, trencant justament amb les visions victimitzadores i passives 
que circulen als mitjans de comunicació tradicionals. 


C. La producció de la informació 


Quin és el lloc que ocupen les persones sobre les quals tracta la nostra informació2 
Com participen de la producció d'aquesta2 Què els retornem a partir del nostre 
treball2 Quines consideracions ètiques mantenim al moment de treballar amb ells2 


e Considerar la participació efectiva de les persones migrades i/o 
refugiades. Les persones amb què treballem han de tenir la possibilitat de 
participar activament en la forma què són representades. No només com mers 
informants, sinó també respecte de les decisions que es prendran per 
transmetre informacions que les involucren, així com els productes que els 
retornarem. 


e Consideracions ètiques en la producció de la informació. Moltes vegades, 
i per culpa de la vertiginositat de la informació actual, oblidem algunes 
consideracions ètiques que tanmateix són fonamentals al moment de treballar 
en contexts de gran sensibilitat. Què passa amb els permisos de gravació de 
les persones que es troben en una situació de crisi2 Què passa amb la 
filmació i difusió d'imatges de nens i nenes sense l'autorització dels seus 
tutors o tutores2 Quants dels relats que aconseguim es troben efectivament 
autoritzats pels seus protagonistes per a la seva difusió2 


e És important considerar els efectes que produeix la circulació de la informació 
en la construcció d'imaginaris sobre les persones refugiades i/o immigrades 
en la societat en general. 


e A través de la informació podem combatre la discriminació que pateixen les 
persones refugiades i/o immigrades al construir noves formes de veure 
aquests col:lectius i les seves situacions. 


e Al informar sobre aquests processos dependents de regulacions i decisions 
polítiques, és fonamental visibilitzar les estructures i espais de poder que 
possibiliten la discriminació, l'exclusió o la violència. Per exemple, les 
regulacions frontereres. 


e És important apuntar no només a la ciutadania en general, sinó també a 
espais centrals per a la situació de les persones refugiades i/o immigrades, 
com poden ser les institucions i organitzacions civils. 


e Partint d'un compromís ètic fort amb la transformació de la situació actual de 
les persones refugiades i/o immigrades també és important considerar la veu 


de les persones que apareixen al nostre treball. D'aquesta manera, podem 
anar més enllà de l'objectivació i la victimització, donant pas a relacions més 
horitzontals i obertes a la negociació de la producció de difusió de la 
informació sobre elles. 

Les formes i intensitat dels actuals fluxos migratoris en el context global 
responen a complexos processos socials, polítics i econòmics. Processos 
afectats per les enormes desigualtats entre les diferents regions del món, així 
com per la gran conflictivitat que caracteritza la nostra època. A Europa les 
fronteres, i el seu control, han passat a ser una de les prioritats polítiques més 
importants, configurant el que s'ha anomenat com l'"Europa fortalesa". Diferents 
marcs legals, normatius i procediments de control estableixen els límits que 
defineixen quines persones poden habitar legítimament aquest territori i, alhora, 
qui serà exclòs d'aquesta possibilitat. Les persones definides com a 
"immigrants" i "refugiades" es veuen afectades directament per les lògiques 
d'aquest control fronterer que no només afecten les seves possibilitats d'arribar 
al territori europeu, sinó que a més fomenten processos d'exclusió i 
discriminació una vegada hi són presents en aquest territori. 


Així, les formes d'ordenament global tenen consequències a les societats de 
recepció, generant problemàtiques socials com ara la manca de convivència i 
cohesió social, processos d'exclusió i violència, entre d'altres. Les polítiques i 
intervencions socials en l'àmbit de les migracions i de l'atenció a persones que 
cerquen asil tenen com a missió atendre a aquests problemes socials. Una gran 
diversitat d'agents, entitats públiques i privades, generen multitud d'actuacions 
que tenen finalitats com la integració de les persones migrades, l'atenció a 
persones refugiades, projectes per fomentar la interculturalitat O programes de 
sensibilització per evitar les formes de discriminació que pateixen aquestes 
persones en les societats de recepció. 


Els programes, projectes i serveis d'intervenció en aquest àmbit actuen en el si 
de la paradoxa que representa, per una banda, buscar el benestar de les 
persones que migren i/o que cerquen asil i de la societat en general i, per l'altra, 
desenvolupar les accions d'intervenció dins d'un marc legal, social i econòmic 
advers respecte d'aquesta finalitat. Davant d'aquesta paradoxa es fa necessari 
reflexionar sobre les possibilitats d'una acció efectiva des de la intervenció 
social per atendre les problemàtiques assenyalades, sobre com treballar amb 
els imaginaris discriminatoris que hi ha a la societat de recepció vers a les 
persones immigrades i refugiades, preguntar-nos per les estratègies que podem 
generar per millorar les relacions que s'estableixen cada dia en la tasca que 
realitzem, o sobre de quina manera podem influir per tal de produir canvis 
amples que puguin anar a les arrels de les problemàtiques que s'atenen. 
Aquestes preguntes han guiat les reflexions que fem a continuació. 


A. Prendre en compte les dificultats i obstacles que afecten les 


persones que migren i/o cerquen asil 

Quines són les restriccions legals que afecten la circulació de persones actualment2 
Com condicionen aquestes restriccions als processos d'intervenció social2 De quina 
manera podem actuar davant d'aquests límits2 


Anàlisi dels efectes de les polítiques públiques restrictives en la 
intervenció social. Diverses organitzacions internacionals així com persones 
del món acadèmic, en analitzar les polítiques de la UE en relació amb la 
circulació de persones, afirmen que aquestes han afavorit més la inversió de 
recursos en el control de les fronteres que no pas en la cerca del benestar de 
les persones que fugen de situacions de guerra o vulnerabilitat. Situació que 
dificulta el treball d'integració, objectiu dels serveis que s'adrecen a 
problemàtiques socials. Sorgeix una tensió que afecta la funció d'aquests 
serveis: han de destinar les seves accions a la provisió de "drets bàsics", o 
més aviat atendre les "necessitats" més urgents de les persones7 L'anàlisi 
d'aquesta tensió per part de les professionals dels serveis resulta cabdal per 
poder actuar en coherència davant d'un escenari que limita l'efectivitat de la 
seva intervenció. 


La "targeta vermella" com a exemple paradigmàtic de les paradoxes a 
què s'enfronten les professionals que treballen amb persones que 
cerquen asil. La "targeta vermella" és el nom amb què es coneix el 
document que certifica que algú està en condició de "sol-licitant en tramitació 
de protecció internacional", la qual cosa implica que la sol-licitud d'asil 
d'aquesta persona ha estat acceptada però que encara no ha estat resolta. 
Durant el període -d'un màxim de 6 meses- en què la persona està 
acreditada per aquest document ha de lliurar el seu passaport a les autoritats 
-i per tant no pot viatjar fora del territori de l'estat- i no pot treballar legalment. 
Aquestes condicions generen una paradoxa pel que fa a la intervenció social: 
quin tipus d'actuacions es poden fer amb les persones en aquesta situació", 
donat que en la pràctica aquestes restriccions impossibiliten la seva inserció 
laboral i social. 


Informació sobre els procediments i tràmits que afecten persones que 
migren i/o que cerquen asil. Sovint la quantitat i dificultat dels tràmits que 
les persones nouvingudes han de realitzar a la societat de recepció (per tal 
de regularitzar la seva situació administrativa, accedir a recursos bàsics de 
salut i educatius, aprendre les llengúes oficials, etc.) generen obstacles per a 
la seva instal-lació i benestar. Com a professionals, hem de conèixer 
acuradament quins són els procediments que han de seguir les persones 

amb qui treballem i prendre en compte els obstacles que estranyen. Aquest 
coneixement pot contribuir a una major comprensió sobre les realitats 
quotidianes que hi viuen i alhora pot ajudar a un enteniment més acurat de 
les responsabilitats que diferents estaments i agents socials tenen respecte 
de les situacions en què es troben aquestes persones. 


Minimització, en el possible, dels efectes de la burocratització que 
afecten les persones que migren o cerquen asil. Tot reconeixent que la 
intervenció social es fa dintre d'un marc normatiu i legal que cal seguir i que 
correspon a les línies programàtiques definides per les polítiques públiques, 
és interessant plantejar el debat sobre en quina mesura aquest marc limita 
l'acció dels serveis. Aquest debat pot aportar eines per atendre les situacions 
que es generen a causa dels entrebancs que troben les persones que migren 
o cerquen asil a la societat de recepció, així com per flexibilitzar alguns 
procediments per tal de promoure intervencions més pertinents en relació 
amb les necessitats de les persones ateses. 


Col-laboració en la promoció i visibilització d'iniciatives destinades a 
garantir els drets per a totes les persones. La veu de professionals de la 
intervenció en la lluita per l'accés als drets, juntament amb altres col-lectius 
de la societat civil, pot ser una eina potent per generar canvis més enllà dels 
espais de la intervenció social. Uns canvis que podrien incidir sobre algunes 
de les situacions de vulnerabilitat que afecten les persones que migren i/o 
que cerquen refugi, tot contribuint a la construcció d'una societat més justa i 
cohesionada. 


Questionar els estereotips i els efectes d'homogeneització 


que produeixen 

Quins són els imaginaris dominants a la societat de recepció sobre les persones que 
migren i/o cerquen asil2 Com afecten aquests imaginaris al treball que es fa des dels 
serveis d'atenció2 Com treballat amb els estereotips que generen aquests 
imaginaris2 


Reflexió crítica sobre els imaginaris dominants en relació amb les 
persones que migren i/o cerquen asil. Com hem vist a l'apartat sobre 
mitjans de comunicació, sovint els discursos majoritaris representen a 
aquestes persones o bé en termes d'amenaça o bé com a víctimes que 
necessiten ajuda i que no tenen res a aportar a les societats de recepció. 
Quan pensem en una "persona immigrant" o "refugiat/da" en abstracte 
aquests imaginaris es fan present i poden condicionar la nostra intervenció. 
Des dels equips de treball cal generar espais per a l'anàlisi crítica d'aquests 
discursos amb l'objectiu de reduir-ne l'impacte sobre les actuacions que es 
fan des dels serveis d'atenció. 

Perills de l'homogeneització al voltant de les categories "immigrant" i 
"refugiat/da". Seguint amb la reflexió anterior, l'efecte homogeneitzador dels 
imaginaris dominants fa que es tendeixen a invisibilitzar la gran varietat de 
situacions, condicions i capacitats de les persones que acudeixen als serveis. 
De fet, sovint trobem protocols d'acció que s'apliquen a situacions molt 
diferents entre si. Cal fer un esforç per comprendre les particularitats de les 
persones que atenem: les seves característiques, el context d'on venen, les 
trajectòries de migració que han viscut, així com tot allò que aporten a la 
societat de recepció. 


Pertinença sociocultural de la intervenció. Aquesta noció refereix a 
l'adequació de la intervenció a les necessitats, drets i potencialitats de les 
persones què són ateses. En el cas de les persones que migren i/o cerquen 
asil, cal parar atenció a com la seva situació administrativa i les formes de 
discriminació basades en els estereotips dominants a la societat de recepció 
influeixen les trajectòries d'inclusió / exclusió que viuen. Una anàlisi que 
també ha de prendre en compte les maneres en què factors com el gènere, 
l'edat, l'orientació sexual, la situació familiar, etc. afecten aquestes 
trajectòries. 


Col-laboració per transformar els imaginaris que fomenten la 
discriminació. Per tal de combatre els efectes de segregació i marginació 
que els discursos majoritaris comporten, es fa necessari que les 
professionals de la intervenció social s'involucrin en tasques de sensibilització 
dirigides a la població en general, així com a sectors específics on identifiquin 
major conflictivitat i xenofòbia. En aquest sentit, tant la informació que 
contribueix a combatre els rumors estereotipats com la generació d'espais 
d'intercanvi entre persones amb referents cultural diversos, són algunes de 
les eines que diferents entitats, col-lectius i administracions públiques s'estan 
fent servir per a aquest propòsit. No obstant això, cal continuar treballant en 
aquesta direcció, tot afavorint la participació de les mateixes persones 
immigrants i/o que cerquen refugi en aquestes iniciatives. 


Generar serveis més accessibles i més curosos 


Com arriba la informació sobre recursos a les persones que els necessiten2 Quina 
informació es proveeix en relació amb els seus drets2 De quina manera es poden 
generar relacions més empàtiques entre equips interventors i persones ateses2 Com 
es prenen en compte les experiències d'aquestes persones en la relació 
d'intervenció 2 


Accés a la informació i als serveis d'atenció. La noció d'accessibilitat 
al-ludeix a la facilitat amb què les persones poden obtenir una informació o 
acudir a un servei. Es refereix a la minimització de les barreres lingúístiques, 
espacials, culturals, de gènere, legals, etc. que dificulten que les persones 

puguin conèixer allò que pot ser del seu interès. En aquest cas, per una 
banda, és necessari afavorir que les persones que migren i/o cerquen asil 
tinguin coneixement de les xarxes d'intervenció on poden cercar suport 
durant l'arribada i la instal-lació a la societat de recepció. I, per altra, cal que 
la informació sobre els seus drets estigui al seu abast. Aquesta informació 
resulta rellevant, en tant permet que aquestes persones puguin involucrar-se 
en la defensa i demanda dels seus drets, tot contribuint a canviar la posició 
de "víctima" que li és atribuida. 


Temps d'espera administrativa: una "pausa vital". Durant els processos 
de migració i cerca d'asil, els temps administratius sovint no coincideixen amb 
els ritmes vitals. El temps que transcorre fins que, per exemple, arriba la 
regularització dels "papers" que permet una residència legal, els títols són 
homologats o la reagrupació familiar es concreta, són temps d'espera que 
generen frustració i angoixa. Representen una "pausa vital" no volguda que 
afecta el benestar personal, familiar i social. Sovint també és un temps que 
es viu fora dels serveis d'atenció, ja que suposa un trànsit que no ha arribat 
encara a cap lloc concret des del qual treballar. El reconeixement d'aquest 
fenomen per part de les professionals pot contribuir a una intervenció més 
pertinent en el sentit de poder generar espais d'acompanyament i suport 
durant aquests processos. 


Perills de la patologització. Els moments de desconcert, preocupació i 
incertesa que acompanyen les trajectòries de migració i les situacions de 
"pausa vital" com les descrites, poden ser llegits, per part d'algunes 
professionals com a símptomes de patologia psicològica, el què pot portar a 
la "medicalització" de la persona. Aquest tipus d'intervenció es basa en una 
interpretació del patiment humà com quelcom individual, sense parar prou 
atenció a les condicions contextuals que afecten decididament la salut i el 
benestar de les persones. Ampliar la mirada per prendre en compte els 
factors estructurals que generen exclusió i discriminació en el cas de les 
persones que migren i/o cerquen asil pot encaminar les intervencions cap a 
actuacions de suport i cura, tot evitant la seva patologització. 


La relació com a eix central de la intervenció. Seguint el fil de les 
recomanacions anteriors, cal prestar atenció a la qualitat de la relació 
d'acompanyament, prenent en compte que aquesta té una dimensió afectiva 
que és bàsica per generar empatia i confiança. En aquest procés però 
intervenen totes les parts, equips i persones que participen dels serveis, per 
la qual cosa resulta cabdal la cerca de les connexions que pot haver-hi entre 
aquestes persones, cal buscar punts en comú que poden emergir malgrat les 
diferents situacions i trajectòries que s'hagin viscut. 


Responsabilitat i agència als processos d'intervenció. Posar la relació 
com un espai de cura i connexió implica també reflexionar sobre la 

responsabilitat i el compromís involucrat en el procés d'intervenció. Una 
relació que tendeix a ser horitzontal implica el reconeixement de la capacitat 
d'actuació de les persones que són ateses al servei i, per tant, l'evitació 
d'actuacions paternalistes que reprodueixen els imaginaris victimitzants que 
hi ha respecte de les persones que migren i/o cerquen asil. El reconeixement 
de l'agència de les persones que són ateses també implica que aquestes 
tinguin espai per expressar les seves posicions, fins i tot respecte de la 
mateixa intervenció, tot assumint la responsabilitat de les seves decisions. 


Promoció de la participació. Produir canvis en les relacions entre equips 
interventors i qui accedeix al servei, partint del reconeixement de l'agència i la 
responsabilitat compartida portar a fer valdre la participació com un eix de 
treball rellevant en el si dels serveis. La involucració de les persones ateses 
en diferents tasques de manera activa o en la presa de decisions sobre 
questions que li atenyen, comporta un pas decisiu per la seva integració a la 
societat de recepció alhora que contribueix a enriquir al mateix servei, fent 
aportacions encaminades a generar serveis més pertinents i accessibles per 
les persones que els necessiten. 


Treballar en xarxa, articular iniciatives 

Com assumir una posició crítica respecte de la nostra posició com interventores en 
l'àmbit de les migracions i el refugi2 De quina manera les relacions que podem 
establir amb altres actors pot aportar a canvis socials en aquesta àrea2 


Parar atenció i "escoltar" actors diversos. La complexitat de les situacions 
associades als processos de circulació de persones actualment, suposa un 
repte cabdal per als serveis d'intervenció. Els marcs normatius i protocols 
d'intervenció donen a les persones que hi treballen d'un mapa parcial 
d'aquesta realitat i, per tant, es fa necessari prendre coneixement de diferents 
actors socials, com ara col:lectius de persones immigrants, organitzacions de 
solidaritat amb persones refugiades o entitats dedicades a la lluita pels Drets 
Humans. Aquests coneixements poden ajudar a copsar els diferents vessants 
que afecten aquest fenomen i contribuir a millorar l'accessibilitat i pertinència 
sociocultural dels serveis que s'ofereixen. 


Treball en xarxa més enllà de les entitats d'intervenció. Encara que el 
treball en xarxa entre entitats que fan intervenció està força arrelat a 
Catalunya, en aquests moments resulta interessant anar més lluny i fer 
connexions amb grups, col-lectius i entitats que estiguin portant a terme 
experiències comunitàries i iniciatives d'acció col-lectiva compromeses amb la 
lluita pels drets per a totes les persones. Aquestes experiències poden jugar 
un paper de "frontissa" entre els centres d'intervenció i les poblacions a qui 
s'adrecen, sense perdre de vista la responsabilitat última en relació amb la 

garantia dels drets per a tothom és dels estats i les administracions públiques. 
Bastir ponts entre una diversitat d'agents pot contribuir a una atenció més 
integral de les persones que migren i/o cerquen asil, així com afavorir la 
circulació d'informació o l'intercanvi d'experiències. Cal però, identificar punts 
en comú, fomentar el diàleg entre tots els agents, dedicar-hi temps. 


Experiències d'hibridació. És interessant explorar com portar a terme 
experiències que "hibridin" una posició activista amb projectes d'intervenció 
social. Des de Sindillar, que pot ser entès com a un exemple d'aquesta mena 
d'iniciatives, s'afirma que aquesta és una posició complexa i que elles han 
après a "habitar el malestar" que ve aparellat amb la posició crítica, assumit 
que vivim en un sistema disfuncional del qual formem part i, a partir d'aquí, 
intenten canviar el sistema des de dins. Potser és un camí cap a societats 
societat més justes, equitatives i participatives. 


El camp de la intervenció social necessita prestar atenció a les formes en què 
les polítiques restrictives respecte de la circulació de persones afecten 
negativament les condicions de vida de les persones que migren i/o cerquen 
refugi. 


És important que les professionals de l'àrea tinguin coneixement dels 
procediments i tràmits que aquestes persones han de fer, que realitzin 
accions per disminuir els efectes nocius dels marcs legals vigents i que puguin 
col-'laborar amb iniciatives adreçades a garantir els drets de totes les 
persones. 


Els estereotips dominants referents a persones que migren i/o cerquen refugi 
poden afectar les formes en què es porten a terme les intervencions, cal evitar 
els efectes de l'homogeneització dels estereotips associats a aquestes i 
generar serveis socioculturalment pertinents. 


Afavorir iniciatives i projectes de sensibilització pot incidir en el questionament 
dels imaginaris discriminatoris respecte de les persones que migren i/o 
cerquen refugi. 


Cal promoure l'accessibilitat als serveis de les persones que els requereixen, 
així com posar a l'abast d'aquestes el coneixement dels seus drets. 


Generar relacions de suport i cura a la intervenció resulta important per 
apropar-nos a les realitats que viuen les persones quan estan "en pausa" per 
raons administratives. Cosa que pot evitar la patologització d'aquestes 
persones. 

El reconeixement de l'agència de les persones ateses als serveis i el foment 
de la participació d'aquestes pot significar una major inclusió i alhora generar 
serveis més adequats per a donar resposta a les necessitats de les persones 
que migren i/o cerquen asil. 


"Escoltar" i connectar amb entitats i col-lectius que lluiten pels drets per a 
tothom permet ampliar la xarxa de suport d'aquestes persones. Hibridar els 
esforços de professionals de la intervenció amb iniciatives activistes pot incidir 
en canvis estructurals de les raons que estan al rerefons de molts dels 
problemes que afecten aquestes poblacions. 


x Sindillar. —Sindicato de —trabajadoras —del hogar y del vCiudado 

La lliure circulació entre fronteres és un dret humà fonamental. Tanmateix, es posa en risc 
a través de regulacions migratòries restrictives, discriminatòries i excloents. El mateix 
passa per a les persones que busquen asil a Europa, en tant que els Estats membres no 
han estat capaços de donar una resposta satisfactòria per aquests col-lectius davant una 
situació de conflicte. Les formes en què comprenem els contextos en què es troben les 
persones refugiades i/o immigrades determinen la nostra disposició cap a un 
involucrament actiu en la transformació de les seves problemàtiques, entenent que 
aquestes van més enllà de voluntats i experiències individuals al ser en primer lloc un 
problema polític i social. 


La inclusió d'aquests col-lectius en condicions dignes de vida depèn en gran mesura de 
l'establiment d'un aprenentatge d'intervenció basat en un paradigma de drets. Això 
significa, en primera instància, prestar atenció al funcionament de les polítiques 
restrictives respecte a la circulació i establiment de les persones en l'àmbit internacional i 
nacional, però també a aquells estereotips dominants que motiven les accions 
d'intervenció. Així, contribuirem a no reproduir processos d'homogeneització entre les 
comunitats amb què treballem, així com a desenvolupar serveis socioculturals pertinents 
per a elles. Alhora, és necessari fomentar processos d'intervenció que apuntin a la 
transformació en diferents espais, afavorint l'accessibilitat als serveis d'intervenció per a 
aquelles persones que els necessitin, així com aportant al questionament dels imaginaris 
discriminatoris a escala de la ciutadania en general, però també de les institucions i els 
seus professionals. 


En això, és rellevant reconèixer el rol que la ciutadania ha jugat al moment de 
solidaritzar-se amb les situacions de discriminació i exclusió per les que passen les 
persones immigrades i/o que busquen asil, és a dir, valorar les accions de solidaritat que 
han emergit en l'àmbit local i internacional. Els mitjans de comunicació són responsables 
en gran mesura de l'emergencia d'aquests espais d'involucrament, cada vegada que la 
circulació de la informació al respecte ha permès una sensibilització moltes vegades 
transversal a tota la ciutadania. Tanmateix, un dels efectes indesitjats que això ha generat 
és la victimització, culpabilització i criminalització de les persones refugiades i/o 
immigrades, tornant-se urgent la necessitat de reflexionar respecte dels imaginaris que 
se sostenen a través de determinades formes de presentar la informació i els missatges 
que d'elles es desprenen. En aquest sentit, es torna necessari aportar amb altres tipus 
d'informacions que considerin el context social i polític de la cerca d'asil i la immigració, 
assumint un compromís ètic amb la transformació de les estructures discriminatòries i 
vulnerabilitzadores. 


A través d'aquesta guia amb Recomanacions i Línies d'Acció per Lluitar contra els 
Imaginaris de Discriminació cap a les Persones Immigrants i Refugiades, hem buscat 

aportar a aquests processos de transformació per mitjà de les reflexions i preguntes que 
han emergit en l'articulació amb diferents agents socials i protagonistes de la Cartografia 
de la Solidaritat empresa. Aquestes no es troben definitivament resoltes, sent part d'un 
treball quotidià de questionament i proposta al que ens veiem cridats tots i totes en els 
diversos espats en què participem. En aquest sentit, tant la intervenció social com la 
producció d'informació ha de plantejar-se en termes de construcció de xarxes entre 
diferents agents. A través d'això, podem construir versions més complexes dels 
problemes que ens preocupen, així com establit accions més efectives en involucrar 
diferents factors i actors/actrius clau per a la seva resolució. Per últim, la comprensió dels 
problemes que afecten les persones amb què treballem des d'una perspectiva crítica i 
social ens permet reconèixer l'agència d'aquests collectius en aquestes situacions, 
deixant de banda treballar per als altres, per començar a treballar conjuntament amb ells i 
elles. 

